KIRJALLINEN KYSYMYS E-1617/00 esittäjä(t): Francesco Turchi (UEN) ja Mauro Nobilia (UEN) komissiolle. Epäselvyydet kansalaisjärjestöjen toiminnassa ‐ avustustyö Kosovossa.



Virallinen lehti nro 113 E , 18/04/2001 s. 0031 - 0032



KIRJALLINEN KYSYMYS E-1617/00 esittäjä(t): Francesco Turchi (UEN) ja Mauro Nobilia (UEN) komissiolle (29. toukokuuta 2000) Aihe: Epäselvyydet kansalaisjärjestöjen toiminnassa avustustyö Kosovossa Arvovaltaisten tietolähteiden mukaan Euroopan komission hallussa on yksityiskohtainen raportti, jossa paljastetaan, miten Eurooppaan ja Albaniaan syntyi lukuisia valtioista riippumattomia humanitaarisia järjestöjä yhtäkkiä Kosovon sodan aikana ja hävisi jäljettömiin konfliktin päätyttyä. Järjestöt kuuluvat käyttäneen suojakilpenään avustustyötä valtioiden ja kansainvälisten hyväntekeväisyysjärjestöjen hankkimien välttämättömyystarvikkeiden ja muiden tavaroiden salakuljetuksessa ja mustan pörssin kaupassa. Joissakin tapauksissa avustustyötä kuuluu käytetyn suojana UCK:n kanssa käydyssä asekaupassa. Asiaa tutki tulliapuryhmä (CAM) yhteistyössä Albanian viranomaisten kanssa. Tutkimuksen rahoitti Euroopan komissio. Raportti kuuluu osoittavan, että yli 40 %:ssa kansalaisjärjestöistä havaittiin vakavia epäselvyyksiä tai järjestäytynyt rikollisuus suoranaisesti hallitsi järjestöä, minkä vuoksi Kosovon pakolaiset tulivat huijatuiksi ja joutuivat kärsimään vahinkoa. Lisäksi säännöllinen vienti Albaniaan väheni ja jopa romahti yli 60 prosenttia tuona aikana. Kyseinen raportti, joka on Euroopan komission pääosaston XXI hallussa, on johtaja de Graafin (23.3.2000 päivätty kirje italialaiselle toimittajalle Fausto Biloslavolle) mukaan varattu Albanian viranomaisia varten. Nämä taas siirtävät oikeuden käyttää kyseistä raporttia Euroopan yhteisön tulliapuryhmälle (Albanian tullilaitoksen johtaja Petrit Agon antama vastaus). Voisiko komissio näiden seikkojen valossa 1. julkistaa kyseisen raportin, 2. ilmoittaa asiasta sopivaksi katsomanaan ajankohtana Euroopan parlamentille toimivaltaisten elintensä välityksellä, 3. ilmoittaa, mikä on syynä siihen, että se on suhtautunut kyseiseen asiaan niin varautuneesti, 4. selvittää, mihin toimenpiteisiin se aikoo ryhtyä kyseisessä asiassa? Frederik Bolkesteinin komission puolesta antama vastaus (7. syyskuuta 2000) 1. ja 3. Arvoisien parlamentin jäsenten mainitseman selonteon laativat Albanian tulliviranomaisten ja Albanian tulliyhteistyöryhmän CAM-A:n asiantuntijoiden muodostama yhteinen työryhmä. CAM-A on yhteisön rahoittama ohjelma. Yhteinen työryhmä perustettiin Albanian valtionvarainministerin pyynnöstä laatimaan kyseinen selonteko. Selonteko toimitettiin Albanian tullin pääjohtajalle Agolle 29. helmikuuta 2000. Selonteko on Albanian viranomaisten omaisuutta, ja sen julkistaminen on näin ollen niiden päätettävissä. Komissio on saanut jäljennöksen selonteosta, ja Euroopan petostentorjuntavirasto OLAF tuntee sen. 2. Kuten arvoisat parlamentin jäsenet tietävät, komissio ja parlamentti ovat tehneet toimielinten sopimuksen asiakirjojen vaihdosta kyseisten toimielinten välillä. Komissio on pyytänyt Albanian hallitukselta lupaa toimittaa selonteko parlamentille. Komissio tiedottaa arvoisille parlamentin jäsenille tilanteen kehityksestä. 4. Komissio kehottaa arvoisia parlamentin jäseniä tutustumaan vastaukseen Cristiana Muscardinin kirjalliseen kysymykseen E-1367/00(1). (1) EYVL C 81 E, 13.3.2001.